巫金

巫金係馬來世界一種政區嘅音譯，原意等同係中文語境中嘅區。巫金原本係指一座清真寺所服務嘅範圍，依家已成為部分東南亞國家同地區嘅政區。等級低過「縣」，但係高過「甘榜」。領袖被稱做「彭古魯」。

來源 
Mukim係源自阿拉伯語嘅借詞。Muqim原意係指居民，之後Mukim喺馬來語入面引申爲教區，即係指一座清真寺所服務嘅區域。Mukim相等於西方教區Parish嘅概念，即係每個巫金都以教堂為中心，主要負責馬來人內部宗教同傳統嘅管理事務，同時亦係一個重要嘅賦稅單位。再之後檳城同馬六甲採用咗Mukim嚟表示一個細分嘅次區域Sub-division，其中包含幾百個小土地Holdings而無特別提及嗰個地區嘅清真寺，所以無特殊嘅宗教意義。隨住人口增長同地方發展，巫金已經唔再特定指某座清真寺嘅範圍，而係成爲咗政區嘅單位名。根據出版嘅，現代馬來語入面Mukim有三種意思：

永久居民；長期居留
喺一間清真寺範圍入面嘅地區
喺一位彭古魯管治下嘅地區

「巫金」係東南亞華人用嘅譯詞，爲閩南語音譯，最遲1930年已經有記錄，並沿用至今。汶萊華文報章亦有用「慕金」。喺新馬地區，Mukim亦被翻譯做「區」。馬來西亞獨立中學嘅地理課本亦採用「區」嚟對譯Mukim。

巫金嘅首領被稱爲penghulu，音譯作「彭古魯」或「本固魯」。penghulu係馬來語Hulu嘅衍生詞，原意係「受委爲某事務領袖嘅人」。

使用狀況

馬來西亞 
喺馬來西亞，巫金係全國第三級行政區之一，喺州Negeri、縣Daerah之下，同市鎮Bandar以及鎮Pekan同級。馬來西亞1965年《國家土地法典》第11條闡明，州行政機構可以劃分縣、副縣Daerah kecil、巫金、市鎮同鎮。玻璃市州因面積太細無劃分縣份，但係有巫金。聯邦直轄區方面，吉隆坡無縣份但係有巫金。不過納閩同布城就無劃分巫金。

沙巴州同沙撈越州就有自行嘅土地法典。沙撈越無巫金。根據《沙撈越行政區劃條例》，沙撈越可以下劃省Division、縣District、副縣Sub-district同其他，但係唔可以涵蓋喺1996年《地方政府條例》下定義嘅地方政府管轄範圍。而根據《沙巴行政區劃條例》，沙巴可以下劃為省Division同縣District，無闡明巫金嘅劃分。不過，沙巴嘅縣議會官方網站有各自列出佢哋縣入面嘅巫金。

每個巫金由一名彭古魯領導，由各個州政府委任。馬來西亞嘅彭古魯亦被譯做「區長」、「村長」、「縣屬村長」、「行政長」或「鄉長」等。彭古魯係公務員，有固定薪資，呢點同村長Ketua Kampung唔同。彭古魯作爲州政府同人民之間嘅聯繫官，負責土地管理、伊斯蘭宗教管理、發展安全、社會活動同福利有關嘅事項。依家馬來西亞一共有1071個巫金。

一覽

汶萊 
喺汶萊，巫金係全國第二級行政區，喺縣Daerah之下，由一名彭古魯Penghulu領導。巫金之下仲可以再細分做「甘榜」Kampong。汶萊嘅彭古魯一職係由英國喺1931年創設，旨在幫助徵收人頭稅。2015年後，彭古魯同村長Ketua Kampong必須由嗰一區嘅居民投票選出。呢個亦係汶萊君主專制國家入面唯一一個民主選舉形式。依家汶萊一共有39個巫金。

一覽

新加坡 
喺新加坡，巫金只用嚟做土地登記制度，唔係作爲行政區劃。將新加坡劃分做64個勘測區，包括34個「巫金」Mukim (MK) 同30個「城鎮」Town Subdivision (TS)，呢啲巫金都係郊外地區。每個勘測區又可以細分做更細嘅「地塊」Lots。每個地塊由總測量師分配一個唯一嘅編號。依家新加坡一共有34個巫金。

一覽

印尼 
喺印尼，只有亞齊自治省有巫金。巫金喺省Provinsi、縣Kabupaten同市Kota，區Kecamatan之下。巫金下又再分爲「甘榜」Gampong。亞齊嘅巫金－甘榜行政制度喺1607年嘅亞齊蘇丹國就已經實施，喺2006年爲印尼第11號法令承認。亞齊巫金嘅領袖被稱爲「伊文」Imeum。依家亞齊一共有809個巫金。

政區
東南亞
伊斯蘭教